**ПРЕСТЪПЛЕНИЯ, ОБВИНЯЕМИ И ОСЪДЕНИ ЛИЦА**

**ПРЕЗ 2023 ГОДИНА**

През 2023 г. са приключили делата за 29 674 извършени **престъпления**. От тях 10 278 са завършили с ефективно осъждане, 14 891 - с условно осъждане, 666 - с оправдаване, 282 - с прекратяване, и 3 647 - с освобождаване от наказание.

С ефективни и условни присъди са приключили делата за 25 169 извършени престъпления.

През 2023 г. **обвиняеми** са били 27 676 лица, от които:

* с ефективна осъдителна присъда са приключили делата на 9 265 лица, или 33.5% от общия брой на обвиняемите;
* условно осъдени са 13 772 (49.8%);
* освободени от наказателна отговорност са 3 766 (13.6%);
* оправдани са 573 обвиняеми (2.0%);
* прекратени са делата на 300 лица (1.1%).

Броят на **осъдените** с влезли в сила през годината присъди е 23 037, което е с 4.2% по-малко в сравнение с 2022 година. Осъдените непълнолетни (14 - 17 години) са 748, или 3.2% от всички осъдени.

**Фиг. 1. Престъпления, завършили с осъждане, и осъдени лица през периода 2019 - 2023 година**

Осъдените мъже са 21 167, или 91.9%, а жените - 1 870 (8.1%). Както сред мъжете, така и сред жените, най-голям е делът на осъдените във възрастовата група от 30 до 39 години - съответно 28.0% за мъжете и 32.1% за жените. На второ място при мъжете е групата от 18 до 24 г., а при жените - 40 - 49 г. (виж фиг. 2).

**Фиг. 2.** **Структура на осъдените лица през 2023 г. по пол и възрастови групи**

Коефициентът на криминална активност[[1]](#footnote-1) е 411 на 100 000 души от наказателноотговорното население (виж табл. 1). За мъжете стойността му е 794 на
100 000 души, а за жените - 64 на 100 000 души от съответното население. Коефициентът на криминална активност за непълнолетните е 290 на 100 000 от населението в тази възрастова група.

**Таблица 1. Коефициенти на криминална активност на 100 000 души по пол на осъдените лица**

|  |  |  |  |
| --- | --- | --- | --- |
| **Години** | **Общо** | **Мъже** | **Жени** |
|
| 2019 | 388 | 742 | 61 |
| 2020 | 365 | 691 | 64 |
| 2021 | 406 | 775 | 66 |
| 2022[[2]](#footnote-2) | 428 | 822 | 70 |
| 2023 | 411 | 794 | 64 |

**Престъпления, завършили с осъждане, и осъдени лица по глави от Наказателния кодекс (НК) и някои видове престъпления през 2023 година**

Сред престъпленията, завършили с осъждане, най-голям е броят и делът на **общоопасните** - 12 543, или 49.8% (виж фиг. 3). На второ място в структурата са престъпленията **против собствеността**, като с осъдителна присъда са приключили делата за 4 748, или 18.9%.

С осъждане са завършили 2 713 престъпления **против дейността на държавни органи, обществени организации и лица, изпълняващи публични функции**, което представлява 10.8% от всички наказани престъпления.

Наказани са и 1 860 **престъпления против личността** (7.4%), 939 **против стопанството** (3.7%) и 951 **документни престъпления** (3.8%).

**Фиг. 3. Структура на престъпленията, завършили с осъждане през 2023 г. по глави от НК**

Почти половината от осъдените са наказани за извършването на **общоопасни** престъпления - 11 022, или 47.8% (виж фиг. 4). На второ място в структурата са осъдените за **престъпления против собствеността** - 5 069 лица (22.0%).

За извършването на престъпления **против дейността на държавни органи и обществени организации и лица, изпълняващи публични функции** са наказани 2 559 лица, или 11.1%. Осъдени за **престъпления против личността** са 1 455 (6.3%), за **престъпления против стопанството** - 896 лица (3.9%).

**Фиг. 4. Структура на осъдените лица през 2023 г. по глави от НК**

**Общоопасни престъпления[[3]](#footnote-3)**

В структурата на общоопасните престъпления най-голям е броят на наказаните *престъпления по транспорта и съобщенията* - 8 622, или 68.7% от общия им брой. За извършването им са осъдени 7 626 лица, или 69.2% от осъдените за извършени общоопасни престъпления.

*Престъпленията, свързани с наркотици,* са 3 341 (26.6%), а наказаните за тях - 2 869 (26.0%).

**Престъпления против собствеността[[4]](#footnote-4)**

Сред престъпленията против собственосттанай-разпространени са *кражбите* *на
имущество* - 69.5%. Осъдените за този вид престъпление са 3 663 лица, или 72.3%.

По своята правна и криминална характеристика *грабежите* са сред най-тежките престъпления против собствеността - за 455 грабежа са осъдени 512 лица.

**Престъпления против дейността на държавни органи и обществени организации и лица, изпълняващи публични функции[[5]](#footnote-5)**

Незаконното преминаване през граница е най-разпространеният вид сред тези престъпления. За 939 нарушения на държавната граница са осъдени 887 лица, или съответно 34.6% от престъпленията и 34.7% от осъдените за престъпления против дейността на държавни органи, обществени организации и лица, изпълняващи публични функции.

За 71 превеждания през граница са осъдени 87 лица, или 3.4%.

**Престъпления против личността[[6]](#footnote-6)**

С изключително висока обществена опасност сред престъпленията против личността са *умишлените убийства.* С осъдителни присъди са завършили делата за 62 убийства (довършени и опити), като за извършването им са осъдени 70 лица (4.8%).

Сред престъпленията против личността най-много са причинените *телесни повреди,* като с осъдителна присъда са завършили делата за 814 престъпления (43.8%). Осъдени за тях са 699 души, или 48.0% от общия брой на осъдените за извършени престъпления против личността.

Приключилите с осъждане дела за *разврат* са 241 (13.0%)*,* а осъдените са 181 лица (12.4%). От тях 30 са за *изнасилване* (довършено и опит) с 28 осъдени.

За *трафик на хора* с осъдителни присъди са завършили 96 наказателни дела, или 5.2% от престъпленията против личността. Осъдени за този вид престъпление са 28 души.

**Престъпления, завършили с осъждане, по брой извършители и осъдени лица по брой извършени престъпления**

Преобладаващата част от наказаните престъпления са извършени от едно лице (без съучастие) - 95.8%. Следват извършените от две лица - 3.2%, а от три и повече са 1.0%.[[7]](#footnote-7)

В зависимост от състава на престъпленията един извършител е най-разпространеният случай при документните (99.6%) и при общоопасните престъпления (99.1%) (виж фиг. 5). Две лица извършват в съучастие едно престъпление най-често, когато престъплението е против собствеността (9.2%). Наказаните престъпления, извършени от три и повече лица в съучастие, са най-характерни при престъпления против реда и общественото спокойствие (5.9%).

**Фиг. 5. Структура на наказаните престъпления през 2023 г. по някои глави от НК и по брой извършители**

В разпределението на осъдените лица по броя на извършените престъпления най-голям е делът на осъдените за едно престъпление - 87.6%. Извършителите на две престъпления са 10.4%, а на три и повече - 2.0% от всички осъдени лица през годината. По видове престъпления за извършването на две престъпления преобладават осъдените за престъпления против реда и общественото спокойствие (24.7%). Най-голям дял на осъдени лица за извършени три и повече престъпления се наблюдава при престъпленията против реда и общественото спокойствие (14.8%) и против личността (7.2%).

**Фиг. 6. Структура на осъдени лица през 2023 г. по някои глави от НК и по брой извършени престъпления[[8]](#footnote-8)**

**Осъдени по наложени наказания**

В структурата на осъдените по наложени наказания най-голям е относителният дял на *лишените от свобода.* През 2023 г. те са 18 940, или 82.2% от общия брой на осъдените лица. От тях най-много са лишените от свобода за срок до 6 месеца (47.3% от всички осъдени на лишаване от свобода), следвани от лишените от свобода за срок от 6 месеца до 1 година - 34.8%.

Наказанието *пробация* е наложено на 2 492 лица (10.8% от всички осъдени), *глоба* - на 1 505 (6.5%), а *обществено порицание* - на 99. На *доживотен затвор* е осъдено 1 лице.

**Методологични бележки**

**Статистическото изследване** на престъпленията, обвиняемите и осъдените лица с влезли в сила присъди осигурява информация на базата на годишни данни, получавани от районните, окръжните и военните съдилища.

**Обект на наблюдение** е дейността на районните, окръжните, военните съдилища и на Специализирания наказателен съд по наказателните дела от общ, частен и административен характер. През 2022 г. съгласно Закона за съдебната власт (изм. и доп. ДВ. бр.32 от 26 Април 2022 г.) Специализираният наказателен съд (СпНС) е закрит. Първоинстанционните наказателни дела пред СпНС, по които е проведено разпоредително заседание, стават подсъдни на Софийския градски съд и разглеждането им продължава от съдебния състав, провел заседанието. Съдиите от съдебните състави, които не са преназначени в Софийския градски съд, се командироват за участие в разглеждането на делата до приключването на производствата по тях.

**Единици на наблюдение** са престъпленията, обвиняемите и осъдените лица с влезли в сила присъди в рамките на отчетната година.

В **броя на** **престъпленията, завършили с осъждане**, се включват всички престъпления, за които наказателните дела са завършили с условна или ефективна присъда, независимо от броя на извършителите.

Престъпление, извършено от повече от едно лице (в съучастие), се отчита за завършило с осъждане, когато поне едно от обвиняемите лица е осъдено ефективно или условно. В случай, че дело приключи с оправдателна присъда за всички лица, извършители на престъплението, то се отчита за завършило с оправдаване. Престъпление се отчита за завършило с прекратяване, когато спрямо извършителя или всички извършители делото е прекратено.

В **броя на** **обвиняемите лица** се включват ефективно осъдените, условно осъдените, оправданите, освободените от наказание и лицата, на които делата са прекратени.

В **броя на осъдените лица** се включват всички осъдени лица, на които с влязла в сила присъда им е наложено ефективно или условно наказание.

Когато няколко лица са осъдени за извършването на едно престъпление, престъплението се отчита само един път, а всяко лице поотделно - в зависимост от изхода на делото. В случаите, когато в едно наказателно дело е осъдено лице за повече от едно престъпление, се отчита най-тежкото наложено наказание по съвкупност. Когато едно лице е осъдено за няколко престъпления, то се отчита към най-тежкото наказуемо деяние, а всяко престъпление поотделно - към съответния вид престъпление.

**Възрастта на осъдените лица** е посочена в навършени години към момента на извършване на престъплението.

**Непълнолетни** са лицата на възраст от 14 до 17 навършени години.

**Пълнолетни** са лицата на възраст 18 и повече навършени години.

**Осъдените непълнолетни лица** се включват в общия брой на осъдените лица.

Съгласно чл. 31, ал. 1 и 2 от НК наказателноотговорно е пълнолетно лице, навършило 18-годишна възраст, което в състояние на вменяемост извърши престъпление. Непълнолетно лице - навършило 14 години, но ненавършило 18 години, е наказателноотговорно, ако е могло да разбира свойството и значението на деянието и да ръководи постъпките си.

**Коефициентът на криминална активност** е изчислен като отношение на броя на осъдените лица към броя на наказателноотговорното (на 14 и повече навършени години) средногодишно население за съответната година на 100 000 души. Оценката за населението към 31.12.2023 г. отразява промените в броя и структурите на населението, регистрирани при Преброяване 2021. В тази връзка е налице прекъсване в динамичния ред за всички коефициенти от 2022 година.

Данните за престъпленията, обвиняемите и осъдените лица са получени от изчерпателно изследване чрез статистически формуляри „Карта за обвиняемо лице“ (1-СС), попълвана от органите на досъдебното и съдебното производство и информация от административен източник Единна информационна система за противодействие на престъпността (ЕИСПП).

Допълнителна информация относно методологията и данните от изследването „Престъпления, обвиняеми и осъдени лица“ е публикувана на сайта на НСИ ([www.nsi.bg](http://www.nsi.bg)), раздел „Правосъдие и престъпност“, както и в Информационна система ИНФОСТАТ (<https://infostat.nsi.bg/infostat/pages/module.jsf?x_2=56>).

1. Осъдени лица на 100 000 души от средногодишното население на възраст 14 и повече години. [↑](#footnote-ref-1)
2. Има прекъсване в динамичния ред за всички коефициенти от 2022 година - вж. методологичните бележки. [↑](#footnote-ref-2)
3. Включват престъпления, извършени по общоопасен начин или с общоопасни средства, по транспорта и съобщенията, против народното здраве и околната среда, при използването на атомната енергия за мирни цели и други. [↑](#footnote-ref-3)
4. Включват: кражба и грабеж на имущество, присвояване, измама, изнудване, вещно укривателство, унищожаване и повреждане на имущество, злоупотреба на доверие. [↑](#footnote-ref-4)
5. Включват престъпления против реда на управлението, престъпления по служба, против правосъдието и подкуп. [↑](#footnote-ref-5)
6. Включват убийства, телесни повреди, отвличане и противозаконно лишаване от свобода, принуда, обида и клевета, разврат и трафик на хора. [↑](#footnote-ref-6)
7. Престъпление, извършено в съучастие - когато няколко лица участват в извършването на едно и също престъпление като извършители или помагачи, и са осъдени по еднакъв престъпен състав от НК. [↑](#footnote-ref-7)
8. Когато едно лице е осъдено за няколко престъпления, лицето се отнася към най-тежкото наказуемо деяние, а всяко престъпление поотделно - към съответния вид престъпление. [↑](#footnote-ref-8)